**Kaffe un Appelkauken**

En Speel for twei Kinner oder junge Lüe von fief Johr an

nah Jürgen Ludwigs, up kernostfälisch von Rolf Ahlers.

Kräuger: Wat dört ik bringen?

Gast: En Köppchen Kaffe.

Kräuger: Wi gebet neine Köppchens ut, blots Kännchen.

Gast: Ut en Kännchen kann ik nich drinken.

Kräuger: Dat bruket Sei ja uk nich. Sei krieget doch en Köppchen datau.

Gast: Eben häbbet Sei aber doch eseggt, Sei gebet neine Köppchens ut.

Kräuger: Un doche, wi gebet Köppchens ut.

Gast: Ja, denn bringet Sei mik en Köppchen Kaffe.

Kräuger: Bie uns gift dat nein Köppchen Kaffe.

Gast: Nu verstah ik oberhaupt nist mehr.

Kräuger: Ik meine, bie üsch gift dat Kaffe blots kännchenwiese un datau denne en leddiget Köppchen.

Gast: Aber ik häbbe doch nich so veel Döst.

Kräuger: Denne drinket Sei en Köppchen un den Rest Kaffe lat Sei in den Kännchen.

Gast: Wenn dat nich anners geiht, denne bringet Sei mik en Kännchen Kaffe. Bringet Sei aber uk en Köppchen midde!

Kräuger: Schall ik anners noch wat bringen?

Gast: Ja, Kauken; aber blots en Stücke, nich en ganzen Flatschen.

Kräuger: Wat schall den denn for en Stücke Kauken wesen?

Gast: Wat häbbet Sei denne an Kauken?

Kräuger: Zwetschenkauken, Pottkauken, Botterkauken, Wickelkauken un Appelkauken.

Gast: Ik nehme Appelkauken.

Kräuger: Geiht klor. *(un scheest lus)*

Gast *(tau sik)*: Eigenortig, düsse Kräuger, Kaffe blots kännchenwiese! Aber ik late nist ober! Leiwer sik den Magen verrenken, as den Kräuger wat schenken!

Kräuger: *(Hei stellt twei Köppchens mit Kaffe un en Teller mit Kauken op den Disch.)* Biddeschön!

Gast. Wat is dat denn? Erst wüllt Sei gor nein Köppchen utgeben, un nu bringet Sei saugor twei Köppchens mit Kaffe?

Kräuger: De Kännchen sünd justemente alle in de Afwaschmaschine. *(scheest weer lus)*

Gast *(räppt lut)*: Kräuger! Kräuger!

Kräuger: *(kummt taurügge)* Wat kann ik daun?

Gast: Nu segget Sei mal, wat is denn dat hier for en Kauken?

Kräuger: Appelkauken!

Gast: Appelkauken?

Kräuger: Ja, Appelkauken!

Gast: Mann, da is ja gor nein Appel inne!

Kräuger: Ja un? Häbbet Sei villichte al mal en Pottkauken eseihn, wo en Pott inne is?